የግል ሠራተኞች ማኅበራዊ ዋስትና ኤጀንሲ በሦስት ወራት ከሁለት ቢሊዮን ብር በላይ መሰብሰቡን ገለጸ
የሠራተኛና ማኅበራዊ ጉዳይ ሚኒስቴር የግል ድርጅቶች ሠራተኞችን ማኅበራዊ ዋስትና ሽፋን ለማረጋገጥ በሠራው ሥራ፣ ለግል ሠራተኞች ማኅበራዊ ዋስትና ኤጀንሲ 2.197 ቢሊዮን ብር በማሰባሰብ ፈንዱ እንዲያድግ ማድረጉን አስታወቀ፡፡የሚኒስቴሩን የ2013 በጀት የአንደኛ ሩብ ዓመት ዕቅድ አፈጻጸምን አስመልክቶ መግለጫ የሰጡት የሠራተኛና ማኅበራዊ ጉዳይ ሚኒስትሯ ኤርጎጌ ተስፋዬ (ዶ/ር) እንዳሉት፣ የግል ሠራተኞችን ማኅበራዊ ዋስትና ሽፋን ከማሳደግ አኳያ ከተከናወነው ጎን ለጎን ከዚህ ቀደም በግል ሠራተኞች ማኅበራዊ ዋስትና ኤጀንሲ እንዲመዘገቡና ለሠራተኞቻቸው ማኅበራዊ ዋስትናን ተግባራዊ እንዲያደርጉ ተደርጓል፡፡ ባለፉት ሦስት ወራት 17,838 የግል ድርጅቶች ሠራተኞች የማኅበራዊ ዋስትና ሽፋን ለማግኘት መመዝገባቸውን የገለጹት ዶ/ር ኤርጎጌ፣ ይህም ባለፉት ሦስት ወራት ካከናወናቸውና እመርታ ካስመዘገቡባቸው ምክክር ዕቅዶች ከቀዳሚዎቹ እንደሚነገር ጠቁመዋል፡፡ ሚኒስቴሩ በአሥር ዓመት ውስጥ ለመፈጸም ካስቀመጧቸው ቁልፍ ጉዳዮች አንዱ ብሔራዊ ሁለገብ የአረጋውያን ማዕከል መገንባት ሲሆን ዘንድሮ ሊሠሩ ከሚገባቸው ሥራዎች ባለፉት ሦስት ወራት የመሬት ርክክብና የካርታ ዝግጅት መጠናቀቁንም ገልጸዋል፡፡ የዲዛይን ሥራ መጀመሩን ያስታወሱት ሚኒስትሯ የሚገነባው የአረጋውያን ማዕከል አረጋውያን የሚጦሩበት ብቻ ሳይሆን ዕውቀታቸውን የሚያካፍሉበት እንደሚሆን ተመሳሳይ ማዕከላት በአማራ፣ በትግራይና በቤንሻንጉል ጉሙዝ ለመገንባት እንቅስቃሴ መጀመሩን ተናግረዋል፡፡ የማኅበራዊ ምክክር ሥርዓትን በማጎልበት በአሠሪና ሠራተኛ መካከል ሰላማዊ ኢንዱስትሪን ለማስፈን የሚያስችለውን የማኅበራዊ ምክክር ሥርዓት አጠናክሮ መሄድ በመጀመርያው ሩብ ዓመት ከተከናወኑት ተግባራት አንዱ ሲሆን፣ ከስድስት ተገልጋዮች የቀረቡ ቅሬታዎችም በድርድር ተፈትተዋል፡፡ የትራንስፖርት አሠሪዎች ፌዴሬሽንና የኢትዮጵያ ጥቃቅን፣ አነስተኛና መካከለኛ ኢንተርፕራይዞች ኢንዱስትሪ ፌዴሬሽን የሚኒስቴሩን የምዝገባና ዕውቅና አገልግሎት ሠርተፍኬት ያገኙ ሲሆን፣ ይህም የማኅበራዊ ምክክር ሥርዓቱን የሚያጠናክር ይሆናል ተብሏል፡፡ ከዚህ ቀደም በተደጋጋሚ ቢነሳም ከፍጻሜ መድረስ ያልቻለው የመነሻ ደመወዝ መወሰንን በተመለከተ ማብራሪያ የሰጡት የሠራተኛና ማኅበራዊ ጉዳይ ሚኒስቴር ሚኒስትር ዴኤታ ወ/ሮ አየለች እሸቴ፣ ባለፉት ሦስት ወራት የዝቅተኛ ደመወዝ ወለልን ሥርዓት ለመዘርጋት ዝቅተኛ ደመወዝ የሚወስን የደመወዝ ቦርድ ስለሚቋቋምበት ረቂቅ ደንብ ተዘጋጅቶ አልቋል ብለዋል፡፡ ረቂቁ ለተለያዩ አካላት ቀርቦ ውይይት ከተደረገበት በኋላ ለሚኒስትሮች ምክር ቤት በዚህ ዓመት እንደሚቀርብም አክለዋል፡፡ ሚኒስቴሩ በ2013 በጀት የመጀመርያው ሩብ ዓመት መስማት ለተሳናቸው የመንጃ ፈቃድ ብቃት ማረጋገጫ ጨምሮ የተለያዩ ሥራዎችን ማከናወኑን አስታውቋል፡፡ 